BERETNING

om årsregnskabet for fællesforetagendet for biobaserede industrier for regnskabsåret 2017 med fællesforetagendets svar

(2018/C 452/02)

INDHOLD

Punkt Side INDLEDNING 1-10 11 Oprettelse af fællesforetagendet for biobaserede industrier 1-2 11 Ledelse 3-5 11 Målsætninger 6 11 Ressourcer 7-9 11 Kommissionens evaluering 10 12 ERKLÆRINGER 11-23 12 Erklæring om regnskabernes rigtighed 12 12 Erklæring om lovligheden og den formelle rigtighed af de indtægter, der ligger til grund for regnskaberne 13 12 Erklæring om lovligheden og den formelle rigtighed af de betalinger, der ligger til grund for regnskaberne 14 12 Den øverste og den daglige ledelses ansvar 15-17 12 Revisors ansvar for revision af regnskaberne og de underliggende transaktioner 18-23 13 BUDGETMÆSSIG OG ØKONOMISK FORVALTNING 24-30 13 Gennemførelse af 2017-budgettet 24 13 Gennemførelse af det flerårige budget under Horisont 2020 25-30 14 INTERN KONTROL 31-35 14 Ramme for intern kontrol 31-34 14 Indkaldelse af forslag i 2016 35 15 ANDRE SPØRGSMÅL 36 15 Mobilisering af bidrag fra industriens medlemmer 36 15 OPLYSNINGER OM KOMMISSIONENS EVALUERING 37-38 15 FÆLLESFORETAGENDETS SVAR 17

INDLEDNING

Oprettelse af fællesforetagendet for biobaserede industrier

1. Fællesforetagendet for biobaserede industrier, der ligger i Bruxelles, blev oprettet i maj 2014 ( 1 ) for en periode på ti år og begyndte at arbejde uafhængigt den 26. oktober 2015.

2. Fællesforetagendet BBI er et offentlig-privat partnerskab i den biobaserede industrisektor. De stiftende medlemmer er Den Europæiske Union (EU) repræsenteret ved Europa-Kommissionen og industrielle partnere repræsenteret ved Bio-based Industries Consortium (BIC).

Ledelse

3. Fællesforetagendet BBI's ledelsesstruktur omfatter bestyrelsen, den administrerende direktør, det videnskabelige udvalg og gruppen af repræsentanter for staterne.

4. Bestyrelsen består af fem repræsentanter for Kommissionen, på vegne af Unionen, og fem repræsentanter for de andre medlemmer end Unionen, hvoraf mindst én skal være repræsentant for en lille eller mellemstor virksomhed (SMV). Bestyrelsen har det overordnede ansvar for fællesforetagendets strategiske orientering og operationer og fører tilsyn med gennemførelsen af dets aktiviteter. Den administrerende direktør er ansvarlig for den daglige ledelse af fællesforetagendet.

5. Det videnskabelige udvalg og gruppen af repræsentanter for staterne er rådgivningsorganer. Det videnskabelige udvalg rådgiver om de videnskabelige prioriteter, der skal behandles i fællesforetagendets årlige arbejdsplaner. Gruppen af repræsentanter for staterne afgiver udtalelser om strategi og opnåelse af mål.

Målsætninger

6. Formålet med fællesforetagendet BBI er at gennemføre et program med forsknings- og innovationsaktiviteter i Europa, hvor der foretages en vurdering af adgangen til vedvarende biologiske ressourcer, der kan anvendes til produktion af biobaserede materialer, og på dette grundlag støtte etableringen af bæredygtige biobaserede værdikæder. Disse aktiviteter bør udføres gennem samarbejde mellem interessenter hele vejen i den biobaserede værdikæde, herunder primærproduktion og forædlingsindustrier, forbrugermærker, SMV'er, forsknings- og teknologicentre samt universiteter.

Ressourcer

7. EU's maksimale bidrag til fællesforetagendet BBI's aktiviteter udgør 975 millioner euro, som skal finansieres fra Horisont 2020 ( 2 ) . Fællesforetagendets medlemmer fra industrien ventes at bidrage med ressourcer svarende til mindst 2 730 millioner euro i fællesforetagendets levetid ( 3 ) . Af dette beløb skal industriens medlemmer bidrage med mindst 182,5 millioner euro i kontantbidrag til fællesforetagendets operationelle aktiviteter og afholde omkostninger på mindst 1 755 millioner euro i forbindelse med gennemførelsen af supplerende aktiviteter uden for fællesforetagendet BBI's arbejdsplan ( 4 )

8. Fællesforetagendet BBI's administrative omkostninger er begrænset til 58,5 millioner euro, som dækkes gennem finansielle bidrag, som fordeles ligeligt mellem EU og de andre medlemmer på årsbasis ( 5 )

9. I 2017 var fællesforetagendet BBI's endelige budget på 91,6 million euro (2016: 66 millioner euro). Fællesforetagendet havde pr. 31. december 2017 20 ansatte (2016: 20) ( 6 )

Kommissionens evaluering

10. Kommissionen færdiggjorde den foreløbige evaluering af fællesforetagendets aktiviteter i juni 2017, som blev efterfulgt af en handlingsplan udarbejdet af fællesforetagendet med henblik på at adressere de anbefalinger, der var fremsat i evalueringen. I den forbindelse medtager vi et afsnit vedrørende fællesforetagendets handlingsplan som svar på den foreløbige evaluering, som udelukkende er beregnet til orientering og ikke udgør en del af vores revisionserklæring.

ERKLÆRINGER 11. Vi har: a) revideret fællesforetagendets regnskaber, som omfatter årsregnskabet (7) og beretningerne om budgetgennemførelsen (8), for det regnskabsår, der afsluttedes den 31. december 2017, og b) efterprøvet lovligheden og den formelle rigtighed af de transaktioner, der ligger til grund for dette regnskab, som fastsat i artikel 287 i traktaten om Den Europæiske Unions funktionsmåde (TEUF). Erklæring om regnskabernes rigtighed 12. Det er vores opfattelse, at fællesforetagendets regnskaber for det regnskabsår, der afsluttedes den 31. december 2017, i alt væsentligt giver et retvisende billede af fællesforetagendets finansielle stilling pr. 31. december 2017 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Erklæring om lovligheden og den formelle rigtighed af de indtægter, der ligger til grund for regnskaberne 13. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Erklæring om lovligheden og den formelle rigtighed af de betalinger, der ligger til grund for regnskaberne 14. Det er vores opfattelse, at de betalinger, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Den øverste og den daglige ledelses ansvar 15. Ifølge artikel 310-325 i TEUF og fællesforetagendets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Fællesforetagendets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 16. Ved udarbejdelsen af regnskaberne er den daglige ledelse ansvarlig for at vurdere fællesforetagendets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 17. Den øverste ledelse er ansvarlig for at overvåge fællesforetagendets regnskabsaflæggelse. Revisors ansvar for revision af regnskaberne og de underliggende transaktioner 18. Vores mål er at opnå høj grad af sikkerhed for, om fællesforetagendets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision vil føre til opdagelse af alle væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 19. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for fællesforetagendets udarbejdelse og aflæggelse af regnskaber, der giver et retvisende billede, og for de underliggende transaktioners lovlighed og formelle rigtighed, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 20. Med hensyn til indtægterne kontrollerer vi tilskuddet fra Kommissionen og undersøger fællesforetagendets procedurer for opkrævning af gebyrer og andre indtægter. 21. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Denne undersøgelse omfatter alle kategorier af betalinger (inklusive betalinger vedrørende køb af aktiver) på det tidspunkt, hvor de foretages, undtagen forskud. 22. I forbindelse med udarbejdelsen af denne beretning og erklæring tog vi det revisionsarbejde, der er udført af den uafhængige eksterne revisor i relation til fællesforetagendets regnskaber, med i betragtning som fastsat i artikel 208, stk. 4, i EU's finansforordning ( 9 )

23. Bemærkningerne i det følgende rejser ikke tvivl om Revisionsrettens erklæring.

BUDGETMÆSSIG OG ØKONOMISK FORVALTNING

Gennemførelse af 2017-budgettet

24. På det endelige budget for 2017 var der opført 92,9 millioner euro i forpligtelsesbevillinger og 91,6 millioner euro i betalingsbevillinger. Udnyttelsesgraden for forpligtelsesbevillingerne og betalingsbevillingerne var på henholdsvis 97 % og 95 %. De fleste af fællesforetagendets betalingsbevillinger var forfinansiering af tilskudsaftaler som følge af indkaldelserne af forslag i 2016.

Gennemførelse af det flerårige budget under Horisont 2020

25. Af maksimumbeløbet på 975 millioner euro i kontante EU-bidrag, som skal tildeles fællesforetagendet BBI i hele dets levetid, havde EU ved udgangen af 2017 bidraget kontant med 150,7 millioner euro.

26. Industriens medlemmer er ikke forpligtede til at yde et minimumsbidrag i naturalier til BBI's aktiviteter. Ved udgangen af 2017 havde industriens medlemmer meldt om bidrag i naturalier på 26 millioner euro til operationelle aktiviteter, hvoraf ingen var valideret af BBI's administrerende direktør. Bestyrelsen havde desuden valideret kontantbidrag fra industriens medlemmer på 5,8 millioner euro til administrationsomkostninger.

27. Af mindstebeløbet på 182,5 millioner euro i kontantbidrag, som industriens medlemmer skulle bidrage med til fællesforetagendets administrationsomkostninger i hele dets levetid, var der ved udgangen af 2017 kun betalt 0,8 millioner euro til fællesforetagendet. Kommissionen (GD RTD) udsatte derfor sine kontantbidrag på 50 millioner euro til fællesforetagendet. Selv om Kommissionen i februar 2017 tog initiativ til at foretage en ændring af BBI's grundforordning ( 10 ) for at give industriens medlemmer mulighed for også at yde deres kontantbidrag på projektniveau, er der stor risiko for, at industriens medlemmer ikke vil kunne betale minimumsbeløbet for kontantbidrag til operationelle aktiviteter inden programmets afslutning.

28. Af minimumsbeløbet på 1 755 millioner euro, som industriens medlemmer skulle bidrage med til supplerende aktiviteter uden for fællesforetagendets arbejdsprogram, var 663,6 millioner euro indberettet og godkendt ved udgangen af 2017 (39 %). Eftersom vi ikke har ret til at revidere medlemmernes bidrag i naturalier til supplerende aktiviteter, kan vi imidlertid ikke afgive erklæring om arten, kvaliteten og mængden heraf.

29. De samlede bidrag fra industriens medlemmer beløb sig således til 670,2 millioner euro ved udgangen af 2017 (hvoraf næsten 100 % er bidrag til supplerende aktiviteter), mens EU's kontantbidrag var på 150,7 millioner euro (jf. også punkt 36).

30. Af det samlede drifts- og administrationsbudget for fællesforetagendet på 1 186,75 millioner euro ( 11 ) havde fællesforetagendet ved udgangen af 2017 indgået forpligtelser for 509,8 millioner euro og afholdt betalinger for 172,2 millioner euro.

INTERN KONTROL

Ramme for intern kontrol

31. Fællesforetagendet har indført pålidelige procedurer for forudgående kontrol på basis af finansielle og operationelle skrivebordsgennemgange. Situationen ved udgangen af 2017 viste, at de væsentligste standarder for intern kontrol stort set var gennemført, men at visse standarder først vil blive gennemført fuldt ud i 2018, som f.eks. ICS 8 (processer og procedurer), ICS 10 (forretningskontinuitet) og ICS 11 (dokumenthåndtering).

32. Kommissionens fælles revisionstjeneste er ansvarlig for den efterfølgende revision af omkostningsanmeldelser vedrørende Horisont 2020-projekter. I 2017 igangsatte fællesforetagendet sammen med GD RTD's fælles revisionstjeneste den første efterfølgende revision af en tilfældigt udvalgt stikprøve af Horisont 2020-anmeldelser af mellemliggende omkostninger, for hvilken resultaterne imidlertid først vil blive oplyst i fællesforetagendets årlige aktivitetsrapport for 2018.

33. Vi vurderede fællesforetagendets system for intern kontrol og substanstest af indtægter, betalinger, tilskud og indkøb, og resultaterne af revisionen gav os høj grad af sikkerhed for, at den samlede restfejlforekomst for fællesforetagendet er under væsentlighedstærsklen.

34. Arbejdet med de specifikke ændringer af Kommissionens fælles værktøjer til forvaltning og overvågning af tilskud under Horisont 2020, der er nødvendige for at muliggøre behandling af fællesforetagendets bidrag i naturalier, var ikke afsluttet ved udgangen af 2017.

Indkaldelse af forslag i 2016

35. Indkaldelsen af forslag om tilskud i 2016 resulterede i en relativ lav dækning af emner inden for forsknings- og innovationsaktionerne. Forsknings- og innovationsaktionerne havde et samlet budget på 50 millioner euro og omfattede 12 emner, som hvert især var udformet til at behandle de specifikke udfordringer i forbindelse med aktiviteter vedrørende påvisning og realisering af værdikæder. Alle støtteberettigede forslag var blevet evalueret i forhold til Horisont 2020-evalueringskriterierne og sat i prioriteringsrækkefølge til finansiering inden for budgetpostens begrænsninger. Størstedelen af tilskudsbudgettet fokuserede imidlertid på tre af de seks finansierede emner, og fællesforetagendet kunne ikke finansiere seks emner inden for forsknings- og innovationsaktionerne, selv om fire af dem omfattede forslag, der var berettiget til medfinansiering. For at opnå optimal dækning af de vigtigste emner bør fællesforetagendet overveje at begrænse antallet af forslag pr. emne ved i indkaldelsen at fastsætte et vejledende budget på emneniveau.

ANDRE SPØRGSMÅL

Mobilisering af bidrag fra industriens medlemmer

36. Et af fællesforetagendets vigtigste mål er at mobilisere bidrag fra industriens medlemmer på sit aktivitetsområde ( 12 ) . Der skal mindst opnås en løftestangseffekt på 2,8 ( 13 ) for såvel operationelle aktiviteter som supplerende aktiviteter. BBI's grundforordning forpligter dog ikke industriens medlemmer til at yde et minimumsbidrag i naturalier til fællesforetagendets operationelle aktiviteter ( 14 ) . Derfor kan der ikke fastsættes en minimal løftestangseffekt for bidrag i naturalier til operationelle aktiviteter. Eftersom vi ikke har ret til at revidere bidrag i naturalier til supplerende aktiviteter, kan vi ikke afgive erklæring om arten, kvaliteten eller eksistensen af sådanne bidrag ( 15 )

OPLYSNINGER OM KOMMISSIONENS EVALUERING

37. Kommissionens foreløbige evaluering ( 16 ) af fællesforetagendet BBI's aktiviteter omfattede perioden 2014-2016 og blev foretaget med bistand fra uafhængige eksperter som fastsat i Rådets forordning om fællesforetagendet BBI ( 17 ) . Evalueringen omfattede fællesforetagendets performance for så vidt angår relevans, produktivitet, effektivitet, sammenhæng og EU-merværdi med yderligere overvejelser om åbenhed og gennemsigtighed. Resultaterne af evalueringen blev taget i betragtning i den rapport, som Kommissionen sendte til Europa-Parlamentet og Rådet i oktober 2017 ( 18 )

38. Som svar på de anbefalinger, som evaluatorerne havde fremsat ( 19 ) , udarbejdede fællesforetagendet en handlingsplan, som blev vedtaget af fællesforetagendet BBI's bestyrelse i marts 2018 ( 20 ) . Fællesforetagendet accepterer i bred forstand anbefalingerne, men er allerede gået i gang med at gennemføre en række foranstaltninger ( 21 ) , som skal tackle de centrale spørgsmål, der blev rejst som led i den foreløbige evaluering. Ifølge handlingsplanen bør størstedelen af de foranstaltninger, der skal træffes som svar på anbefalingerne, gennemføres i 2018 og 2019.

Vedtaget af Afdeling IV, der ledes af Neven MATES, medlem af Revisionsretten, i Luxembourg på mødet den 2. oktober 2018. På Revisionsrettens vegne Klaus-Heiner LEHNE Formand

(1) Rådets forordning (EU) nr. 560/2014 af 6. maj 2014 om oprettelse af fællesforetagendet for biobaserede industrier (EUT L 169 af 7.6.2014, s. 130).

(2) Artikel 3, stk. 1, i forordning (EU) nr. 560/2014.

(3) Artikel 4, stk. 1, i forordning (EU) nr. 560/2014.

(4) Supplerende aktiviteter er bidrag i naturalier til aktiviteter, der ikke er omfattet af fællesforetagendets arbejdsplan og budget, men bidrager til at nå målsætningerne for BBI-initiativet, jf. artikel 4, stk. 2, litra b), i forordning (EU) nr. 560/2014. I overensstemmelse med samme forordnings artikel 4, stk. 4, skal omkostningerne i forbindelse med supplerende aktiviteter attesteres af en uafhængig ekstern revisor og revideres ikke af fællesforetagendet, Revisionsretten eller noget andet EU-organ.

(5) Artikel 12, stk. 2, i fællesforetagendet BBI's vedtægter (bilag I til forordning (EU) nr. 560/2014).

(6) Nærmere oplysninger om fællesforetagendet BBI og dets aktiviteter findes på dets websted: https://www.bbi-europe.eu.

(7) Årsregnskabet omfatter balancen, resultatopgørelsen, pengestrømsopgørelsen, opgørelsen over bevægelser på nettoaktiver samt en oversigt over væsentlige regnskabspraksis og andre forklarende noter.

(8) Beretningerne om budgetgennemførelsen omfatter de beretninger, der sammenfatter alle budgettransaktionerne, og de forklarende noter.

(9) Europa-Parlamentets og Rådets forordning (EU, Euratom) nr. 966/2012 (EUT L 298 af 26.10.2012, s. 1).

(10) Rådets forordning (EU) 2018/121 af 23. januar 2018 om ændring af forordning (EU) nr. 560/2014 om oprettelse af fællesforetagendet for biobaserede industrier. (EUT L 22 af 26.1.2018, s. 1)

(11) Dette beløb omfatter det maksimale EU-kontantbidrag til fællesforetagendets drifts- og administrationsomkostninger (975 millioner euro) og det kontante bidrag fra industriens medlemmer til fællesforetagendets administrationsomkostninger (29,25 millioner euro) og driftsomkostninger (182,5 millioner euro). Disse beløb omfatter ikke de kontante bidrag fra industriens medlemmer til fællesforetagendets driftsomkostninger på projektniveau.

(12) I betragtning 3 i forordning (EU) nr. 560/2014 hedder det, at dette partnerskab bør bygge på et afbalanceret bidrag fra alle partnere.

(13) De samlede minimumbidrag fra industriens medlemmer til fællesforetagendets operationelle og supplerende aktiviteter (2 730 millioner euro) divideret med det maksimale EU-kontantbidrag til fællesforetagendet (975 millioner euro).

(14) Det hedder i artikel 4, stk. 1 og 2, i forordning (EU) nr. 560/2014, at industri- og forskningsmedlemmer bør yde et samlet bidrag på mindst 2 730 millioner euro i fællesforetagendets levetid, hvoraf mindst 1 755 millioner euro bør bestå af de omkostninger, som de er blevet påført ved gennemførelsen af supplerende aktiviteter, der ikke er omfattet af fællesforetagendets arbejdsplan. Det hedder endvidere i artikel 12, stk. 4, i fællesforetagendets vedtægter, der er knyttet som bilag til den samme forordning, at industriens medlemmer ud af det samlede beløb skal yde finansielle (kontant)bidrag til fællesforetagendets administrationsomkostninger på mindst 182,5 millioner euro.

(15) I overensstemmelse med artikel 4, stk. 4, i forordning (EU) nr. 560/2014 attesteres omkostningerne i forbindelse med supplerende aktiviteter af en uafhængig ekstern revisor, der udnævnes af fællesforetagendet. Omkostningerne i forbindelse med sådanne aktiviteter revideres hverken af fællesforetagendet eller af noget EU-organ.

(16) Foreløbig evaluering af fællesforetagendet BBI (2014-2016) under Horisont 2020. https://ec.europa.eu/research/evaluations/pdf/bbi.pdf.

(17) Artikel 11 i forordning (EU) nr. 560/2014.

(18) Kommissionens arbejdsdokument: Foreløbig evaluering af fællesforetagenderne under Horisont 2020 {SWD(2017) 339 final}.

(19) De specifikke anbefalinger fra den foreløbige evaluering omfatter: at øge EU-13-medlemsstaternes deltagelse; at styrke uddannelses- og forskningsinstitutioners inddragelse; at forbedre samordningen af alle de EU-initiativer, der sætter skub i bioøkonomien; at investere i emner, der kan skabe generelle og vedvarende fordele; at øge og intensivere engagementet fra den private sektor og at udarbejde rapporter, der giver en omfattende beskrivelse af de private eller offentlige bidrag, der hidtil reelt er ydet til fællesforetagendet BBI; at overvåge fremskridt gennem en årlig sammenligning af planlagte og opnåede BBI-specifikke nøgleresultatindikatorer og at fremme samordningen af biobaserede initiativer yderligere ved at tilskynde til flere koordinerings- og støtteaktioner (CSA-projekter).

(20) Handlingsplanen blev udarbejdet i tæt samarbejde med Bio-based Industries Consortium (BIC) og Europa-Kommissionen.

(21) De specifikke foranstaltninger, som fællesforetagendet ifølge handlingsplanen skal gennemføre, omfatter: at fremme nye værdikæder via inddragelsen af nye aktører; at tilskynde til videreudvikling af nationale og regionale bioøkonomistrategier mellem EU-medlemsstaterne; at overvåge og analysere projektresultater for at fremme brugen heraf i kommende projekter; at hæve industriens finansielle bidrag og bidrag i naturalier i videst muligt omfang og sikre, at den årlige aktivitetsrapport udførligt afspejler effektiviteten af rapporteringen og attesteringen af den private sektors bidrag i naturalier til operationelle aktiviteter og supplerende aktiviteter; at koordinere med Kommissionen i forbindelse med fremme af komplementaritet og at undgå overlapninger mellem EU-programmer.